Aiempaa vähemmän yhteydenottoja potilas- ja sosiaaliasiavastaaville – asiakkaiden yhteydenotoissa korostuu kohtaamisen merkitys

Vuonna 2025 Etelä‑Karjalan hyvinvointialueen (Ekhva) potilas‑ ja sosiaaliasiavastaavat saivat yhteensä 678 yhteydenottoa asiakkailta. Määrä on aiempaa pienempi, mutta lasku johtuu osin kirjaamistavan muutoksesta.

- Yhteydenottojen määrä on hyvin pieni verrattuna kaikkien asiakaskohtaamisten määrään vuodessa. Puhutaan vain noin promillen luokasta. Olemme panostaneet asiakaskohtaamisiin ja saaneet siitä myös positiivista asiakaspalautetta muiden kanavien kautta. Tämä on loistavan ja sitoutuneen henkilökuntamme ansiota, kertoo strategia‑ ja hallintojohtaja Kaisa Heino.

Potilas- ja sosiaaliasiavastaavien saamista yhteydenotoista 77 % liittyi terveydenhuoltoon ja 23 % sosiaalihuoltoon. Terveydenhuollossa eniten palautetta tuli erikoissairaanhoidosta (61 %), erityisesti päivystyksestä, ortopediasta ja kirurgiasta. Asiakkaat kokivat, etteivät he aina tulleet kuulluiksi tai ymmärretyiksi, ja jatkotutkimuksiin pääsy koettiin vaikeaksi. Kriittisissä palautteissa nousi esiin myös vuorovaikutuksen puutteita ja tunne siitä, että ammattilaisen tapa puhua oli vierasta potilaalle.

Seuraavaksi eniten yhteydenottoja tuli hyvinvointiasemien vastaanotoista, mielenterveyspalveluista, kuntoutuksesta ja suun terveydenhuollosta. Syyt liittyivät useimmiten tyytymättömyyteen hoidon toteutumisesta, potilasvahinkoepäilyihin, kohteluun sekä tiedon tarpeeseen.

Sosiaalihuollossa eniten yhteydenottoja koski ikääntyneiden palveluja (29 %), perhepalveluja (18 %), mielenterveys‑ ja riippuvuuspalveluja (12 %), vammaispalveluja (10 %) ja työikäisten palveluja (8 %).

Potilas- ja sosiaalivastaavat auttavat asiakkaita myös muistutusten ja potilasvahinkoilmoitusten teossa.

Potilas- ja sosiaalivastaavien vuosiraportti esitellään aluehallitukselle ensi maanantaina. Voit tutustua raporttiin tästä linkistä.

-Potilas‑ ja sosiaaliasiavastaavien vuosiraportti on lakisääteinen, ja samalla meille erittäin tärkeä tiedonlähde sen osalta, missä voimme vielä parantaa toimintaamme, Heino sanoo.

Lisätietoja:
Kaisa Heino, strategia- ja hallintojohtaja, p. +358406275521, kaisa.heino@ekhva.fi